CELEX: 52013XG0803(01)
Language: bg
Date: 2013-08-03
Title: Заключения на Съвета за максимално използване на потенциала на политиката за младежта за постигане на целите на стратегията „Европа 2020“

3.8.2013   
            
            
               BG
            
            
               Официален вестник на Европейския съюз
            
            
               C 224/2
            
         Заключения на Съвета за максимално използване на потенциала на политиката за младежта за постигане на целите на стратегията „Европа 2020“
   2013/C 224/02
   СЪВЕТЪТ И ПРЕДСТАВИТЕЛИТЕ НА ПРАВИТЕЛСТВАТА НА ДЪРЖАВИТЕ ЧЛЕНКИ, ЗАСЕДАВАЩИ В РАМКИТЕ НА СЪВЕТА:
   КАТО ПРИПОМНЯТ ПОЛИТИЧЕСКИЯ КОНТЕКСТ НА ВЪПРОСА, ИЗЛОЖЕН В ПРИЛОЖЕНИЕТО, И ПО-СПЕЦИАЛНО
   1.   СЧИТАТ, ЧЕ:
   
               1.
            
            
               В стратегията „Европа 2020“ и нейните водещи инициативи се изтъква значението на разработването и провеждането на политики, осигуряващи на всички млади хора уменията и компетентностите, които са им необходими за участие в икономиката и обществото, основани на знанието, и се отчита ролята на политиката за младежта в това отношение. Общите цели на стратегията „Европа 2020“ и съответните цели на държавите членки за повишаване на заетостта на младите хора, намаляване броя на преждевременно напусналите училище и увеличаване броя на придобиващите висше образование са особено важни за младежта и за онези млади хора, които са най-застрашени от маргинализиране. Политиката за младежта включва мерки, които подпомагат привличането на младите хора за участие в дейности, свързани с образованието, развитието, културата и сдружаването, и дават възможност за натрупване на опит и учене чрез практиката, като по този начин се усъвършенстват уменията на младите хора, необходими за живота, ученето и заетостта.
            
         
               2.
            
            
               В обновената рамка за европейско сътрудничество по въпросите на младежта (2010—2018 г.) (1) се подчертава значението на двуизмерен подход, който включва: а) специфични инициативи на политиката за младежта и б) инициативи за интегриране на младежкото измерение в съответните области на политиката. Тази рамка предлага набор от инструменти за осъществяване на дейност в осем области на действие и поставя акцент върху междусекторен подход на политиката, за да се отговори на потребностите и стремежите на младите хора.
            
         
               3.
            
            
               В съвместния доклад за младежта в ЕС за 2012 г. (2) се призовава за изграждането на по-здрава връзка и по-голяма съгласуваност между обновената рамка и стратегията „Европа 2020“.
            
         
               4.
            
            
               Последиците от икономическия спад за младите хора са предизвикателство за политиката за младежта и за цял спектър от свързани с нея области на политиката, насочени към задоволяване потребностите на всички млади хора, и по-специално за по-общите цели на обществената политика — най-вече тези, които имат отношение към стратегията за интелигентен, устойчив и приобщаващ растеж „Европа 2020“. Предизвикателствата (3) включват безработица, нарастващ риск от социално изключване, опасност от влошаване на благосъстоянието на младите хора.
            
         
               5.
            
            
               Много млади хора активно участват, развиват се и напредват в групи, общности и в обществото като цяло; от една страна, те предлагат своето лично и социално развитие, уменията си, жизнения и професионалния си опит, а от друга, извличат голяма полза за себе си, като продължават да се развиват и да трупат опит. Преходът между зависимост и независимост на младите хора обаче е продължителен и перспективите им по отношение на заетостта и професионалното им израстване са все по-несигурни.
            
         
               6.
            
            
               Трябва да бъдат признати и обезпечени капацитетът и способността на младите хора за творчество, иновации, предприемачество и адаптивност, които се смятат за неоценим фактор за стимулиране на устойчивото възстановяване на икономическото и социалното благосъстояние в държавите членки и за изграждане на по-приобщаващо общество.
            
         
               7.
            
            
               Познанията за младежта и тяхното отражение върху политиката за младежта и свързаните с нея сфери са от съществено значение и следва да се основават на достатъчно задълбочени научни изследвания.
            
         
               8.
            
            
               Необходимо е да се постави по-конкретен акцент върху положителния и обособен принос и добавената стойност, които политиката за младежта може да даде към стратегията „Европа 2020“, най-вече по отношение на целите в областта на образованието и обучението, заетостта и социалното приобщаване.
            
         2.   ОТЧИТАТ, ЧЕ:
   
               9.
            
            
               С оглед постигането на напредък по отношение на целите на стратегията „Европа 2020“ и посрещането на предизвикателствата, пред които кризата изправи гражданите в целия ЕС, бяха представени няколко политически инициативи (както се посочва в приложението към настоящия документ). Много от тях са от особено значение за младите хора. Политическите инициативи в областта на заетостта, образованието и обучението, насочени към младите хора, насърчават възприемането на „съгласуван“ подход, в който политиката за младежта следва да играе ключова роля. Следва да се подкрепи, по-специално в рамките на европейския семестър, ролята на министрите по въпросите на младежта и включването на младежкото измерение в широка гама от области на политиката.
            
         3.   СМЯТАТ, ЧЕ
   
               10.
            
            
               Междусекторната и междуинституционалната координация на национално равнище и на равнище ЕС е от основно значение за провеждането на ефективна политика за младежта и за постигането на целите на стратегията „Европа 2020“ по отношение на младите хора.
            
         
               11.
            
            
               Политиката за младежта дава цялостен политически отговор, насочен към младите хора, който има както вертикално, така и хоризонтално измерение. Политиката за младежта има своя собствена роля за стимулирането на редица положителни действия по отношение на младите хора, както и допълваща роля в съчетание с други области на политиката. За ролята и обхвата на политиката за младежта би било от полза обаче да се определи по-точно какъв е нейният принос за съответните области на политиката и нейното взаимодействие с тях. Това ще повиши въздействието на политиката за младежта сама по себе си и като фактор, допринасящ за стратегията „Европа 2020“, особено в областта на заетостта и социалното приобщаване, а оттам и видимостта ѝ в този контекст.
            
         
               12.
            
            
               По-конкретно, мерките в областта на политиката за младежта, които се изразяват например в работа с младежта и неформално и самостоятелно учене, имат особено значение за подготовката, участието и напредъка на младите хора по отношение на образованието, обучението и заетостта, както и в областта на здравеопазването и социалното приобщаване. Тези мерки могат да окажат активно съдействие във връзка с пакета относно заетостта на младите хора, по-специално за ефективното прилагане на гаранцията за младежта, и ще бъдат подкрепени от инициативата за младежка заетост, както и от други свързани с тази област европейски фондове.
            
         
               13.
            
            
               Секторът на младежта има специален опит в привличането и мобилизирането на потенциала на младите хора, особено на младите хора с по-малко възможности, които могат да останат извън обхвата на политиките в областта на образованието, обучението и заетостта.
            
         4.   ПОДЧЕРТАВАТ СЛЕДНИТЕ ПРИОРИТЕТИ ЗА МАКСИМАЛНО ИЗПОЛЗВАНЕ НА ПОТЕНЦИАЛА НА ПОЛИТИКАТА ЗА МЛАДЕЖТА ЗА ПОСТИГАНЕ НА ЦЕЛИТЕ НА СТРАТЕГИЯТА „ЕВРОПА 2020“:
   
               14.
            
            
               Приоритетни са мерките за засилване на междусекторното и междуинституционалното сътрудничество с цел подобряване на координацията между политиката за младежта и свързаните с нея области, най-вече образованието, обучението и заетостта, за да се даде цялостен и интегриран политически отговор на социалните и икономическите предизвикателства, пред които са изправени младите хора понастоящем, и да се достигне до младите хора с по-малко възможности, по-специално маргинализираните млади хора и тези, които не работят, не учат и не се обучават никъде, така че да се насърчи изграждането на по-приобщаващо общество и да се допринесе за целите на стратегията „Европа 2020“.
            
         
               15.
            
            
               Следва да се укрепва ролята на самите млади хора при определянето на политиките, които ги засягат, особено що се отнася до възможността им да избират, достъпа и напредъка им в сферата на образованието, обучението и заетостта, за да се постигне по-голямо социално приобщаване. Участието на младите хора в определянето на политиката е от основно значение за начините, по които се осъществява политиката за младежта съгласно обновената рамка за европейско сътрудничество по въпросите на младежта (2010—2018 г.) Заинтересованите страни в политиката за младежта имат конкретен опит, що се отнася до улесняването на активното участие на младите хора в разработването на политиките.
            
         
               16.
            
            
               Предложената нова програма на ЕС в областта на образованието и обучението, младежта и спорта и по-специално главата относно младежта, както и други програми и фондове на ЕС, ще играят важна роля за предоставяне на възможности за учене и мобилност на младите хора в Европа, за придобиване на нови умения и опит и участие в доброволчески дейности и културен обмен. Следва да се отчитат самостоятелната и присъща на политиката за младежта стойност, както и добавената ѝ стойност, които произтичат от начина, по който тази политика подкрепя младите хора за постигане на резултати в образованието и обучението, заетостта и социалното приобщаване. Следващото поколение европейски структурни и инвестиционни фондове ще бъде насочено към инвестиране в младите хора и техните умения, както и към подобряване на пригодността им за заетост и техния достъп до пазара на труда.
            
         5.   ПРИКАНВАТ ДЪРЖАВИТЕ ЧЛЕНКИ ПРИ НАДЛЕЖНО СПАЗВАНЕ НА ПРИНЦИПА НА СУБСИДИАРНОСТ ДА ОБМИСЛЯТ СЛЕДНИТЕ ДЕЙСТВИЯ:
   
               17.
            
            
               Гарантиране, когато е необходимо, че приоритетните задачи, предприети съгласно обновената рамка за европейско сътрудничество по въпросите на младежта (2010—2018 г.) подпомагат и допълват целите на стратегията „Европа 2020“.
            
         
               18.
            
            
               Насърчаване на активното участие на министерствата, отговарящи за младите хора, в разработването на националните политики във връзка със стратегията „Европа 2020“, по-специално в изготвянето и, където е необходимо, в координирането на ежегодните национални програми за реформи.
            
         
               19.
            
            
               Във връзка с това и въз основа на националните разпоредби за диалог с младите хора, насърчаване на по-пълноценното използване на съществуващите или разработването на нови механизми за опознаване на възгледите на младите хора с цел предоставянето на информация и оформянето на политиката за младежта и свързаните с нея политики.
            
         
               20.
            
            
               Разглеждане на въпроса по какъв начин политиката за младежта може да допринесе за определянето на мерки в рамките на пакета относно заетостта на младите хора, включително, където е необходимо, за прилагането на препоръките на Съвета относно валидирането на неформалното и самостоятелното учене и създаването на гаранция за младежта.
            
         6.   ПРИКАНВАТ ДЪРЖАВИТЕ ЧЛЕНКИ И КОМИСИЯТА, В РАМКИТЕ НА ОБЛАСТИТЕ ИМ НА КОМПЕТЕНТНОСТ И ПРИ НАДЛЕЖНО СПАЗВАНЕ НА ПРИНЦИПА НА СУБСИДИАРНОСТ, КАТО ЗАЧИТАТ ОТГОВОРНОСТТА НА ДЪРЖАВИТЕ ЧЛЕНКИ ЗА ПОЛИТИКАТА ЗА МЛАДЕЖТА:
   
               21.
            
            
               Да насърчават приноса на мерките в областта на политиката за младежта като част от по-мащабни стратегии на политиките в областта на образованието и обучението, заетостта и социалното приобщаване, за постигане на целите на стратегията „Европа 2020“.
            
         
               22.
            
            
               Да осигурят по-тясна координация и взаимодействие между предприетата по обновената рамка работа и работата, извършвана в областта на образованието и обучението и в областта на заетостта, за засилване на участието на младите хора в образованието и обучението, навлизането им в сферата на трудовата заетост и социалното им приобщаване. Да наблегнат по-специално на приобщаването на младите хора, които са извън сферата на трудовата заетост, образованието или обучението.
            
         
               23.
            
            
               Да разработят като част от обновената рамка за европейско сътрудничество по въпросите на младежта (2010—2018 г.) средносрочен работен план, чрез който да се насочва работата в рамките на политиката за младежта и свързаните с нея политики в отговор на настоящите младежки и свързани с младежта теми и тенденции и в който ще се откроят съответните области за координация и сътрудничество с политиките в областта на образованието, обучението и заетостта, за да се гарантира включването на политиката за младежта в европейския семестър.
            
         
               24.
            
            
               Да въведат практика, посредством която представителите на държавите членки по въпросите на политиката за младежта, заседаващи в рамките на Съвета и/или неговите подготвителни органи, да могат да обсъждат и да обменят мнения по значимите мерки, предприети в контекста на тази политика в рамките на европейския семестър, годишния обзор на растежа и специфичните за отделните държави препоръки относно политиките на държавите членки, за да се осигури адекватен и своевременен принос за Комитета по заетостта в работата му по многостранното наблюдение на специфичните за отделните държави препоръки.
            
         
               25.
            
            
               Да гарантират, че посочените в стратегията на ЕС за младежта и в съвместния доклад за младежта в ЕС (2012 г.) инструменти — като процеса на структириран диалог, основаните на конкретни факти политики и междусекторното сътрудничество — се разработват в максимална степен с оглед на това в дебата за политиката по стратегията „Европа 2020“ да бъдат включени всички налични факти относно начина, по който кризата се отразява на младите хора; и да гарантират, че в рамките на този дебат гласът на младите хора може да бъде чут.
            
         
               26.
            
            
               Да изтъкнат по какъв начин мерките на политиката за младежта, прилагани например в рамките на работата с младежта и неформалното и самостоятелното учене, дават възможност на младите хора, и по-специално на тези с по-малко възможности, да разгърнат потенциала си на активни граждани, за да участват пълноценно в гражданското общество и да развиват уменията си за учене и трудова заетост.
            
         
               27.
            
            
               Изрично да изтъкнат по какъв начин тези мерки подпомагат младите хора да развиват своите компетентности и трансверсални умения, улесняващи достъпа им до възможности за образование, обучение и заетост, което може да допринесе за постигане на повече самостоятелност и напредък, както и да спомогне за развиването на лични и социални умения и за придобиване на умения за трудова заетост и предприемаческа дейност.
            
         
               28.
            
            
               Да насърчават достъпа на всички заинтересовани страни и да поощряват участието им в европейски програми, например:
               
                           —
                        
                        
                           европейската програма в областта на образованието, обучението, младежта и спорта, която подпомага повишаването на мобилността, обмена и уменията, и предоставя възможности за участие в доброволчески дейности и културен обмен; както и
                        
                     
                           —
                        
                        
                           други европейски програми и фондове, които, наред с другото, имат за цел да обхванат всички млади хора, включително тези с по-малко възможности, и особено младите, които не учат, не се обучават и не работят никъде;
                        
                     и по този начин допринасят за развитието на уменията на младите хора и на пригодността им за заетост.
            
         
               29.
            
            
               Да насърчават пълноценното и оптимално използване, където е подходящо, на инициативата за младежка заетост с оглед прилагането на препоръката на Съвета за създаване на гаранция за младежта.
            
         7.   ПРИКАНВА КОМИСИЯТА ДА ОБМИСЛИ СЛЕДНИТЕ ДЕЙСТВИЯ:
   
               30.
            
            
               Гарантиране на централно място на перспективата на политиката за младежта в политиките за образование и обучение, заетост и социално приобщаване, въвеждане на отделно измерение „политика за младежта“ като част от политиките за изпълнение на стратегията „Европа 2020“, по-специално с оглед на работата с младите хора и признаването и валидирането на неформалното и самостоятелното учене.
            
         
               31.
            
            
               Насърчаване на осведомеността относно всички програми на ЕС за финансиране и свързаните с тях примери за добри практики, чрез които се развиват адекватни за 21-и век умения на младите хора, като се постави по-ясен акцент върху начина, по който тези програми стимулират учене, основано на умения, опит и предприемачески дух, за укрепване и засилване на участието на младите хора в обществения живот, образованието, обучението и заетостта, и по-специално на младите хора с по-малко възможности.
            
         
               32.
            
            
               Поддържане в контекста на стратегията „Европа 2020“ и обновената рамка за европейско сътрудничество по въпросите на младежта (2010—2018 г.) на намеренията за оценка на процеса на структурирания диалог, за да се гарантира, че обхватът, мащабът и съдържанието на процеса отразяват и съответстват на настоящите потребности на младите хора, което на свой ред предоставя полезна информация за развитието на политиката за младежта.
            
         
               33.
            
            
               Обмисляне на изготвянето на концептуален документ, основан на констатациите в Доклада за младежта в ЕС и на текущата работа в областта на партньорското обучение, и въз основа на това — провеждане на семинар, посветен на партньорското обучение и обхващащ основните политики в областта на младежта, образованието и обучението и заетостта, в който да вземат участие съответните заинтересовани страни, за да се проучи оптималният начин, посредством който може да се постигне напредък по съвместния политически отговор на съвременните предизвикателства, пред които са изправени младите хора. Подобна инициатива би могла да открои препоръки, които да бъдат разгледани в рамките на съответните области на политиката и съответните състави на Съвета с оглед на по-нататъшни действия.
            
         
      (1)  ОВ C 311, 19.12.2009 г., стр. 1.
   
      (2)  ОВ C 394, 20.12.2012 г., стр. 5.
   
      (3)  Делът на безработните млади хора на възраст между 15 и 24 години рязко се увеличи от 15 % през февруари 2008 г. на 23,6 % през януари 2013 г. През януари 2012 г. тази група (младите хора, които не учат, не работят и не се обучават никъде) наброяваше 7,5 млн. младежи на възраст между 15 и 25 години.
   
      ПРИЛОЖЕНИЕ
      
         Политически контекст
      
      
                  1.
               
               
                  Заключенията на Европейския съвет от 13—14 декември 2012 г. (1). и от 7—8 февруари 2013 г. (2), в които бе подчертано, че на насърчаването на младежката заетост следва да се отдаде най-първостепенен приоритет, и бе поставено началото на нова инициатива за младежка заетост.
               
            
                  2.
               
               
                  Изявлението на членовете на Европейския съвет от 30 януари 2012 г.„Към благоприятстваща растежа консолидация и благоприятстващ работните места растеж“, в което държавите-членки се приканват да стимулират заетостта, особено по отношение на младите хора, като разработят и прилагат всеобхватни инициативи за заетост, образование и обучение и умения.
               
            
                  3.
               
               
                  Препоръката на Съвета за създаване на гаранция за младежта съгласно пакета относно заетостта на младите хора (3), който е част от координиран подход на политиката за борба с безработицата, преждевременното напускане на училище, бедността и социалното изключване сред младите хора.
               
            
                  4.
               
               
                  Препоръката на Съвета относно валидирането на неформалното и самостоятелното учене (4), в която се изтъкват възможностите и механизмите, позволяващи знанията, уменията и компетентностите, придобити чрез неформално и самостоятелно учене, да играят важна роля за повишаване на пригодността за заетост и на мобилността, както и за увеличаване на мотивацията за учене през целия живот, особено при хората в социално и икономически неравностойно положение или при нискоквалифицираните лица.
               
            
                  5.
               
               
                  Съвместния доклад на Съвета и Комисията относно прилагането на стратегическата рамка в областта на образованието и обучението („ET 2020“) (5), в който са набелязани стъпки за мобилизиране на процеса в рамките на „ЕТ 2020“ в подкрепа на целите на стратегията „Европа 2020“ в областта на растежа и работните места, както и редица приоритетни области за европейско сътрудничество в областта на образованието и обучението за периода 2012—2014 г.
               
            
                  6.
               
               
                  Заключенията на Съвета относно инвестициите в образование и обучение — отговор на съобщението „Преосмисляне на образованието: инвестиране в умения за постигане на по-добри социално-икономически резултати“ и на годишния обзор на растежа за 2013 г. (6).
               
            
                  7.
               
               
                  Препоръката на Съвета относно политики за намаляване на преждевременното напускане на училище (7), в която се изтъква необходимостта от всеобхватни междусекторни политики за укрепване на връзките между системите за образование и обучение и трудовата заетост.
               
            
                  8.
               
               
                  Съобщението на Европейската комисия от 20 декември 2011 г. относно инициатива „Възможности за младежта“ (8), в което държавите-членки се призовават да предприемат допълнителни действия за преодоляване на високия дял на безработицата, включително да използват по-целесъобразно Европейския социален фонд и да предоставят повече възможности за мобилност.
               
            
         (1)  Док. EUCO 205/12.
      
         (2)  Док. EUCO 3/13.
      
         (3)  Док. 17944/12.
      
         (4)  ОВ C 398, 22.12.2012 г., стр. 1.
      
         (5)  ОВ C 70, 8.3.2012 г., стр. 9.
      
         (6)  ОВ C 64, 5.3.2013 г., стр. 5.
      
         (7)  ОВ C 191, 1.7.2011 г., стр. 1.
      
         (8)  Док. 5166/12.